**Informatīvais ziņojums par atļauju pagarināt īstenošanas termiņu darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” pirmajā kārtā īstenojamajam projektam Nr. 4.2.1.2/18/I/004 “Energoefektivitātes pasākumu veikšana Agroresursu un ekonomikas institūta ēkā Zinātnes ielā 2, Priekuļos”**

**1. Pamatojums informatīvā ziņojuma virzībai**

Saskaņā ar Ministru kabineta 2014. gada 16. decembra noteikumu Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā” (turpmāk – MK noteikumi Nr. 784) 51.1 punktu, izvērtējot projekta sākotnējā mērķa sasniegšanas lietderību, pamatotību un nepieciešamību, **sadarbības iestāde projekta īstenošanas termiņu var pagarināt kopumā uz laiku līdz sešiem mēnešiem**, saglabājot Eiropas Savienības fonda finansējumu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu.

Tā kā Eiropas Reģionālās attīstības fonda (ERAF) Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” projekta Nr. 4.2.1.2/18/I/004 “Energoefektivitātes pasākumu veikšana Agroresursu un ekonomikas institūta ēkā Zinātnes ielā 2, Priekuļos” (turpmāk – Projekts) īstenošanas termiņš jau tika pagarināts līdz MK noteikumu Nr. 784 51.1 punktā maksimāli pieļaujamam termiņam un nav iestājies neviens no MK noteikumu Nr.784 51.41.–51.46. apakšpunktā minētajiem nosacījumiem, Zemkopības ministrija, pamatojoties uz MK noteikumu Nr. 784 51.47. apakšpunktu, virza izskatīšanai Ministru kabineta sēdē lēmumu parprojekta īstenošanas termiņa pagarināšanu.

Agroresursu un ekonomikas institūts (turpmāk – AREI) 2018. gada 28. martā iesniedza Projektu Centrālajā finanšu un līgumu aģentūrā (turpmāk – CFLA). AREI Priekuļu pētniecības centra laboratorijas ēka, kurā pašlaik notiek energoefektivitātes paaugstināšanas darbi, ir nodota ekspluatācijā 1989. gadā. Tā kā ēkai ir sarežģīta arhitektūra un īpatnēji konstrukciju risinājumi, toreizējā būvprojektā tikušas pieļautas nepilnības un kļūdaini risinājumi, kas atklājās tikai būvniecības procesa laikā, kad tika atsegti mezgli, kuriem projektēšanas laikā nevarēja piekļūt. Viena no būtiskākajām un sarežģītākajam problēmām izrādījās ventilācijas sistēmas atvērumu ierīkošanas risinājumu izstrāde, kura, ietverot tikai saskaņošanu ar būvvaldi, ilga septiņus mēnešus, jo tiek skartas ēkas nesošās konstrukcijas. Pēc padziļinātas izpētes projektā paredzētie risinājumi izrādījās nepietiekami droši, un pēc būvvaldes pieprasījuma bija jāplāno papildu drošības konstrukcijas. Apstiprinājums risinājumiem tika saņemts 2019. gada 22. maijā.

2019. gada 14. maijā AREI noslēdza līgumu Nr. L-73/2019PPC ar SIA “Bazalts” par būvdarbiem AREI Priekuļu pētniecības centra laboratorijas ēkas energoefektivitātes paaugstināšanai Zinātnes ielā 2, Priekuļos, Priekuļu novadā ar izpildes termiņu 2019. gada 23. decembri. Sākotnējā līguma izpildes termiņā paveikto būvdarbu apjoms bija tikai 27 % no to kopējā apjoma. Būtisks iemesls līguma termiņa kavējumam un attiecīgi pagarināšanai bija būvnieka SIA “Bazalts” sliktā darba organizācija, darbu vadītāju nekompetence, atbildīgā būvdarbu vadītāja nepiedalīšanās būvdarbu procesā, kā arī apgrozāmo līdzekļu un darbaspēka trūkums uzņēmumā. SIA “Bazalts” būvatļauju saņēma 2019. gada 6. jūnijā, taču līdz 2019. gada 22. jūlijam bija tikai iekārtots būvlaukums, tāpēc 2019. gada 23. jūlijā SIA “Bazalts” tika nosūtīta vēstule, norādot uz trūkumiem būvdarbu organizācijā un atsevišķu būvdarbu veidu izpildes kavēšanu un aicinot nekavējoties uzsākt būvdarbus. Atbildot uz šo vēstuli, SIA “Bazalts” iesniedza pārplānotu atsevišķu būvdarbu laika grafiku un apliecinājumu, ka būvdarbu izpildes gala termiņš paliek nemainīgs – 2019. gada 23. decembris.

Tomēr rakstiskais apliecinājums par būvdarbu pabeigšanu līgumā norādītajā termiņā netika ievērots – būvdarbu temps saglabājās lēns, būvdarbu organizācija bija haotiska, nesaskaņota starp atsevišķiem būvdarbu veidiem, objektā strādāja nepietiekams darbinieku skaits, tāpēc AREI 2019. gada 16. septembrī SIA “Bazalts” nosūtīja nākamo brīdinājuma vēstuli, aizrādot, ka visi darbi ir iekavēti par 2–4 nedēļām un pastāv risks objektu nenodot ekspluatācijā atbilstoši līgumā noteiktajam būvdarbu izpildes termiņam. SIA “Bazalts” iesniedza aktualizētu atsevišķu būvdarbu izpildes laika grafiku, kā arī solījumu piesaistīt papildu darbaspēka resursus un būvuzņēmēja garantiju, ka objekts tiks nodots ekspluatācijā atbilstoši līguma nosacījumiem.

2019. gada 15. novembrī AREI vēlreiz nosūtīja SIA “Bazalts” kārtējo vēstuli par būvdarbu laika grafika neievērošanu, kā arī soda naudas uzrēķinu. Savā atbildes vēstulē SIA “Bazalts” atsaucās uz nepiemērotiem laikapstākļiem ēkas siltināšanai, nekvalitatīvi izstrādātu būvprojektu, daudziem projektā neparedzētiem papildu darbiem un apjomiem, kā arī lūdza pagarināt līguma izpildes termiņu un nepiemērot līgumsodu. **AREI izvērtēja iespēju pārtraukt ar SIA “Bazalts” noslēgto būvniecības līgumu** un par to informēja arī būvnieku, tomēr, tā kā ēkai tobrīd bija demontēts jumta segums un darbu ilgstoša pārtraukšana varēja radīt negatīvas sekas, tika pieņemts lēmums par līguma turpināšanu.

AREI izvērtēja gan projektā iekļautās izmaiņas atbilstoši noslēgtā līguma nosacījumiem, gan grozījumu atbilstību Publisko iepirkumu likuma (turpmāk – PIL) normām. AREI grozījumus izdara un ierosina, pamatojoties uz PIL 61. panta trešo daļu, ievērojot to, ka atklāta konkursa “Būvdarbi Agroresursu un ekonomikas institūta Priekuļu pētniecības centra laboratorijas ēkas energoefektivitātes paaugstināšanai un laboratorijas ēkās pārbūvei” (ID Nr. AREI 2018/35) iepirkuma dokumentācijai tika pievienots iepirkuma līguma projekts, kura 10.8. punktā ir skaidri paredzēti gadījumi, kad var tikt izdarīti grozījumi līgumā.

Pirms nepieciešamo izmaiņu iesniegšanas AREI novērtējot pārliecinājās par to, cik precīzi iepirkuma dokumentos noteikta līguma būtiskas grozīšanas iespēja kopsakarā ar grozījumu faktiskajiem apstākļiem. Tāpat tika vērtēts, vai konkrētajos apstākļos ir uzskatāms, ka visiem potenciālajiem pretendentiem, iepazīstoties ar nolikuma dokumentāciju, būtu vajadzējis saprast, ka, izpildot līgumu, ar noteiktiem nosacījumiem pastāv iespēja izdarīt tādus grozījumus iepirkuma līgumā, kas tiek ieviesti katrā konkrētā gadījumā, tāpēc AREI ir nodrošinājis vienlīdzīgas konkurences nosacījumu ievērošanu iepirkuma procedūras laikā, kā arī visa projekta īstenošanas laikā.

Pie līguma ar SIA “Bazalts” ir noslēgtas trīs vienošanās ar SIA “Bazalts” par būvdarbu izpildes termiņa pagarinājumu:

1. vienošanās Nr. 2 (23.12.2019.), ar kuru būvdarbu līguma izpilde tiek pagarināta līdz 17.02.2020., par termiņa pagarinājuma iemeslu norādot strādnieku streiku rūpnīcā RUUKKI (par to iesniegts arī rūpnīcas pārstāvja apliecinājums), kura dēļ kavējās jumta seguma piegāde un ar to saistītie jumta siltināšanas darbi;
2. vienošanās Nr. 5 (18.02.2020.), ar kuru būvdarbu izpildes termiņš tiek pagarināts līdz 20.04.2020., pagarinājumu pamatojot ar jaunu risinājumu nepieciešamību ventilācijas sistēmas atverēm;
3. vienošanās Nr. 7 (20.04.2020.), pagarinot būvdarbu līguma izpildi līdz 13.07.2020. un vienlaikus palielinot būvniecības darbu izmaksas par 153 194,86 EUR (bez PVN) saistībā ar ievērojamiem papildu darbiem.

Saskaņā ar noslēgto vienošanos Nr. 7 SIA “Bazalts” būvdarbi bija jāpabeidz līdz šā gada 13. jūlijam, taču arī šis termiņš netika ievērots, tāpēc AREI pieteica apdrošināšanas atlīdzību, pamatojoties uz saistību izpildes garantiju, un uzsāka līgumsoda aprēķinu par neizpildītiem darbiem.

No juridiskā viedokļa līgums veidots tā, ka būvdarbu termiņa iestāšanās nenozīmē līguma automātisku izbeigšanos, jo līguma 10.1. punktā noteikts, ka līgums ir spēkā līdz pušu saistību pilnīgai izpildei. Savukārt līguma 10.3.1. apakšpunkts piešķir AREI tiesības vienpusēji izbeigt Līgumu, ja SIA “Bazalts” 30 (trīsdesmit) dienu laikā no noteiktā būvdarbu izpildes termiņa nav tos izpildījis.

Atbilstoši SIA “Bazalts” iesniegtajiem dokumentiem pēc situācijas šā gada 13. augustā pamatdarbi nav izpildīti 65 724,27 EUR jeb 10,87% un papilddarbi – 127 046,43 EUR apmērā vēdināšanas sistēmas izbūvei. Papilddarbi kavējās no SIA “Bazalts” neatkarīgu iemeslu dēļ: 1) ilgstoša risinājuma izstrāde un saskaņošana būvvaldē; 2) darbi ēkas nesošo konstrukciju nostiprināšanai; 3) ventilācijas atvērumu veidošana, kas bija uzticēta trešajai personai. Pašlaik šie darbi ir pabeigti un ir pasūtītas iekārtas par 95 000 EUR, un AREI ir saņēmis ražotāja apstiprinājumu par to, ka iekārtas tiks piegādātas līdz 20. septembrim.

**Laikā no 13. jūlija līdz 12. augustam SIA “Bazalts” ir būtiski palielinājis būvdarbu izpildes tempu,** tā ka ir palikuši fragmentāri darbi, lai pilnībā pabeigtu visu darbu apjomu līdz šā gada 20. oktobrim. Tāpēc, izvērtējot riska faktorus – būvdarbu sadārdzinājumu, būtisks termiņa pagarinājumu jaunas iepirkuma procedūras dēļ, sarežģījumus ar garantijas darbu izpildi, AREI uzskata, ka līgumattiecības ar SIA “Bazalts” var turpināt, neslēdzot jaunu papildu vienošanos ar būvnieku, aprēķinot līgumsodu, neatsaucot pieteikumu uz apdrošināšanas atlīdzību un saglabājot tiesības jebkurā brīdī vienpusēji izbeigt līgumu.

Darbu gaitā SIA “Projektēšanas birojs "AUSTRUMI"” (turpmāk – SIA “AUSTRUMI”) izstrādātajā būvprojektā tika konstatētas arī būtiskas neatbilstības starp vairākām projekta sadaļām, trūka atsevišķu būvprojekta risinājumu un rasējumi neatbilda darbu apjomu tāmei, vairāki tehniskajā projektā paredzētie darbi un to apjoms nebija iekļauti darbu apjoma tāmē. Diemžēl būvniecības laikā projektētājs SIA “AUSTRUMI” tikai epizodiski, ar pārtraukumiem un pēc vairākkārtējiem atgādinājumiem nodrošināja autoruzraudzību un speciālistu piesaistīšanu, tāpēc AREI vienojās ar SIA “AUSTRUMI” par autoruzraudzības līguma pārtraukšanu. Smagnējā sadarbība ar autoruzraudzības veicēju negatīvi ietekmēja būvniecības procesa gaitu un izpildes termiņus, jo projektētāji laikus nesniedza atbildes uz būvdarbu izpildītāja jautājumiem, nedodot vajadzīgos risinājumus. 2020. gada martā tika izsludināta cenu aptauja autoruzraudzības pakalpojuma nodrošināšanai un noslēgts jauns līgums ar SIA “ELKO arhitektūra”, autoruzraudzībai piesaistot attiecīgus speciālistus.

Būvniecības procesa uzraudzība ikdienā ir SIA “Flager” pārziņā. Būvuzraugs regulāri apseko būvobjektu un dod norādes būvniekam. Katru nedēļu notiek būvsapulces, kas tiek detalizēti dokumentētas.

Projekta īstenošanas laikā ir notikusi regulāra saziņa un tikšanās ar CFLA Vidzemes reģiona nodaļas vadību un speciālistiem par problēmām būvdarbu izpildē, par termiņu ievērošanu, par SIA “Bazalts” konstatētajiem papildu darbiem un papildu izmaksām šo darbu izpildei. 2019. gada 12. decembrī AREI ierosināja tikšanos ar CFLA vadību un speciālistiem. Uz to bija uzaicināti arī būvdarbu veicēja SIA “Bazalts” un būvuzraudzības nodrošinātāja SIA “Flager” pārstāvji, un tika apspriesta līguma termiņu ievērošana un visu iesaistīto personu savstarpēja sadarbība. SIA “Bazalts” pārstāvjiem tika norādīts uz nepieciešamību laikus sagatavot un iesniegt visus dokumentus, kas attiecas gan uz papildu darbu apjomu, gan arī uz būvdarbu izpildes termiņa pagarinājumu.

Ņemot vērā iepriekšminētās problēmas, AREI lūdza CFLA pagarināt sākotnēji līgumā noteikto izpildes termiņu, tāpēc tika grozīts Projekta īstenošanas termiņš, to pagarinot līdz 2020. gada 20. aprīlim.

Jāpiebilst, ka ēkā Zinātnes ielā 2, Priekuļos paralēli Projektam tiek īstenots arī otrs ERAF projekts Agroresursu un ekonomikas institūta Priekuļu pētniecības centra laboratorijas ēkas pārbūvei (ERAF projekta ID Nr. 1.1.1.4/17/I/003 “LLU un tās pārraudzībā esošo zinātnisko institūciju pētniecības, attīstības infrastruktūras un institucionālās kapacitātes stiprināšana”), remontējot laboratorijas telpas, nomainot grīdas un griestu segumu, izbūvējot ūdensvadu aukstā un karstā ūdens padevei, rekonstruējot kanalizācijas sistēmu, pārbūvējot elektroinstalāciju un veicot citus darbus. Abi finansēšanas projekti tiek īstenoti vienā būvprojektā, tāpēc būvdarbi ir savstarpēji pakārtoti: ja tiek pārtraukts viens projekts, ir apdraudēta arī otra projekta ieviešana, jo, lai gan darbības projektos Nr. 4.2.1.2/18/I/004 un Nr. 1.1.1.4/17/I/003 tiek īstenotas vienā ēkā, tie ir atsevišķi būvprojekti ar atsevišķiem būvdarbu līgumiem, bet ir vairāki darbi, kuru īstenošana var ietekmēt otra projekta darbu izpildi. Nepabeidzot apkures sistēmas un ventilācijas sistēmas izbūvi, telpās nav iespējams pabeigt remontu, izbūvēt griestu sistēmu un pašas laboratorijas nodrošināt ar nepieciešamiem mikroklimatiskajiem un sanitārhigiēniskajiem apstākļiem, tāpēc laboratorijas nevar funkcionēt.

Pašlaik nav iespējams pārtraukt ERAF projektu, jo ēka bez pabeigtas apkures un vēdināšanas sistēmas un ar daļēji uzliktu jumta segumu nevar normāli funkcionēt. Ēkas līdzšinējos būvdarbos ir ieguldīti ievērojami ERAF projekta finanšu līdzekļi (CFLA iesniegti maksājumi par būvdarbiem 316 380,30 EUR apmērā), tāpēc būvdarbi ir jāturpina un jāpabeidz līdz ēkas nodošanai ekspluatācijā.

**2. Izmaksas un finansiālie nosacījumi saskaņā ar projektu**

AREI ir pārplānojis projekta budžetu, paredzot un atsevišķi nodalot projekta neattiecināmās izmaksas, kuras nepieciešamas, lai īstenotu energoefektivitātes paaugstināšanas pasākumus, sasniegtu noteiktos rādītājus un nodrošinātu ieguldījumu ilgtspēju.

Kopējās Projekta izmaksas ir plānotas 827 294,32 EUR apmērā, ko veido attiecināmās izmaksas 742 294,32 EUR (tajā skaitā ERAF finansējums 85% jeb 630 950,17 EUR apmērā un valsts budžeta finansējums 15% jeb 111 344,15 EUR apmērā), kā arī neattiecināmās izmaksas 85 000,00 EUR apmērā, kuras tiks segtas atbilstoši Ministru kabineta 2015. gada 3. februāra noteikumu Nr.59 „Valsts un Eiropas Savienības atbalsta piešķiršanas kārtība investīciju veicināšanai lauksaimniecībā” nosacījumiem.

Pārplānojot tika ņemts vērā plānotais siltumenerģijas ietaupījums pret projekta attiecināmo izmaksu summu (223,618/742,294 = 0,3013), tā izpildot minimāli nepieciešamo kritēriju, kas projekta vērtēšanas stadijā iegūtu 10 punktu.

AREI kā atvasinātai publiskai personai nav brīvu finanšu līdzekļu, lai pilnībā pabeigtu būvniecību par saviem līdzekļiem, kā arī **pagarinātu projekta īstenošanas termiņu** par sešiem mēnešiem, tas ir, **līdz 2020. gada 20. oktobrim**. Grozījumi par ERAF projekta attiecināmo izmaksu palielināšanu un termiņa pagarinājumu ir iesniegti CFLA, un pēc to apstiprināšanas uzsāktie ēkas energoefektivitāti uzlabojošie pasākumi tiks pilnībā pabeigti būvprojektā norādītajā apmērā.

**3. Ieguvumi no projekta īstenošanas**

Pašlaik lielākā daļa darbu objektā ir paveikta, tādēļ, atbalstot paredzētā projekta īstenošanas termiņa pagarināšanu un attiecināmo izmaksu palielinājumu uzsākto būvdarbu pabeigšanai un identificētajiem papilddarbiem, tiktu sasniegti ēkas energosertifikātā noteiktie rādītāji, kā arī izpildīti ERAF projekta mērķi un sasniegti vajadzīgie rezultāti.

Lai sasniegtu ēkai izvirzītos energopatēriņa mērķus, īstenojot ERAF projektu, notiek kompleksa rekonstrukcija, sienu papildu siltināšana, jumta un bēniņu siltināšana, nepieciešamās pārbūves jumta un bēniņu pārsegumiem, logu un durvju nomaiņa, kā arī ventilācijas sistēmas rekonstrukcija.

ERAF projekta pagarināšana un papildu finansējuma piesaistīšana nodrošinātu pilnīgu energoefektivitāti palielinošo pasākumu īstenošanu (pilnībā nosiltināta ēka), izdevumu samazināšanu par siltumenerģijas patēriņu karstajam ūdenim un apkurei, kā arī institūta ēkas turpmāku funkcionalitāti un zinātnisko darbību šajā ēkā.

**4. Priekšlikumi turpmākai rīcībai**

Nepieciešams atļaut pagarināt projekta īstenošanas termiņu par sešiem mēnešiem **līdz 2020. gada 20. oktobrim**, lai nodrošinātu sekmīgu projekta īstenošanu, kā arī sasniegtu ēkas energosertifikātā noteiktos rādītājus, samazinot izdevumus par siltumenerģiju, izpildītu ERAF projekta mērķi un sasniegtu vajadzīgos rezultātus.

 Zemkopības ministrs K. Gerhards